stanford-oval/wikipedia huggingface dataset:
הבית עם השעון המסתורי (סרט)
הערות שוליים

↑  Kripke, Eric [@therealKripke] (October 10, 2017). "Day One! #HouseWithAClockInItsWalls Break a leg @eliroth, Jack Black, Cate Blanchett, Owen Vacarro @Kyle_MacLachlan!! Dream come true!" (Tweet). Retrieved November 14, 2017 – via Twitter.
↑  D'Alessandro, Anthony (September 26, 2017). "'The House With A Clock In Its Walls' Sets Alarm For Next September". Deadline Hollywood. Retrieved September 26, 2017.
↑  N'Duka, Amanda (June 28, 2018). "'The House With A Clock In Its Walls' Trailer: Jack Black & Co Face Off Against Time". Deadline Hollywood. Retrieved June 29, 2018.
| --- | --- |
בקרת זהויות :  MusicBrainz release group: cb71e9b3-9c1e-4fa1-b429-b254f1444519
לארי רודן

לארי רודן (באנגלית: Larry Rhoden; נולד ב-5 בפברואר 1959) הוא פוליטיקאי אמריקאי המכהן כמושל ה-34 של מדינת דקוטה הדרומית, מאז ינואר 2025. רודן, שכיהן כסגן המושלת בין השנים 2019–2025, התמנה לתפקיד בעקבות לאחר שהמושלת קריסטי נואם התפטרה מתפקידה לשם כהונתה כמזכירת ביטחון המולדת של ארצות הברית. בעבר היה חבר בית המחוקקים המדינתי, תחילה בבית הנבחרים ולאחר מכן בסנאט.
ראשית חייו

רודן נולד וגדל בחווה חקלאית. הוא גדל בסביבה דתית והיה פעיל בכנסייה, והשלים את לימודיו באקדמיית סאנשיין בייבל בשנת 1977. בתום לימודיו התיכוניים הוא שירת במשמר הלאומי של דקוטה הדרומית בין השנים 1978 ל-1985, והמשיך מסורת משפחתית של שירות צבאי שהחלה עוד במלחמת העצמאות של ארצות הברית. בזמן שילדיו היו צעירים היה רודן נאמן בכנסייה העירונית, נבחר לחבר במועצת בית הספר המקומית, ואף עמד בראש מועצת המנהלים של חברת "Cenex" האזורית.
תחילת דרכו הפוליטית

רודן שירת בבית הנבחרים של דקוטה הדרומית בין השנים 2001 ל-2009, ובמשך ארבע שנים כיהן כמנהיג סיעת הרוב. בעקבות הגבלת כהונה, פרש רודן מבית הנבחרים המדינתי ובחר להתמודד אל הסנאט של דקוטה הדרומית בשנת 2008. הוא גרף 65.94% מקולות הבוחרים וגבר על יריבו הדמוקרטי דניס לוין. בשנת 2010 הוא התמודד על תפקיד מנהיג הרוב בסנאט, אך הפסיד לרסל אולסון.
רודן היה חבר בוועדת החקלאות ומשאבי הטבע ובוועדה לענייני המדינה. הוא תמך בהצעות חוק שאפשרו לחמש מתנדבים קהילתיים בבתי ספר ציבוריים, ואף היה נותן החסות לחקיקה הקובעת כי "האבות המייסדים של ארצות הברית ויתרו בחופשיות ומרצון על כל סמכות חקיקתית וביצועית להסדרת בעלות על כלי נשק ושימוש בהם עבור אזרחים פרטיים".
הבחירות לסנאט ב-2014

בבחירות 2014 התמודד רודן על מועמדות המפלגה הרפובליקנית לייצוג דקוטה הדרומית בסנאט של ארצות הברית. הוא הציג עצמו כ"קול שמרני למען הגבלת הממשל". הוא הביע התנגדות להפלות, לנישואים של זוגות מאותו המין, ל"פוליטיקאים מקצועיים", ל"אקטיביזם שיפוטי", ולאמנסטי בנושא הגירה בלתי חוקית לארצות הברית. רודן חתם על התחייבות שלא להעלות מיסים ותמך בביטול המימון הפדרלי לחוק הגנת החולה וטיפול בר השגה.
במהלך הבחירות המקדימות נשא רודן נאום בכנס שאורגן על ידי הארגון השמרני "RedState", בו מתח ביקורת על עמדתו של יריבו מייק ראונדס בסוגיות מיסוי. בבחירות המקדימות שהתקיימו ב-2 ביוני 2014 הפסיד רודן לראונדס בהפרש של 37.29%.
סגן מושל דקוטה הדרומית

ב-20 ביוני 2018 הכריזה המועמדת הרפובליקנית לתפקיד המושל, קריסטי נואם, כי רודן יהיה עמיתה למרוץ בבחירות ומועמדה לסגן המושלת. נואם התייחסה בעבר לתפקיד של סגן המושל הפוטנציאלי, ואמרה: "אני אעשה זאת בצורה מעט שונה אולי ממה שעשו דניס דוגארד ומאט מייקלס". היא הוסיפה שהיא אינה רואה סגן המושל ממלא תפקיד משמעותי כפי שעשה מייקלס, וש"יש החלטות מסוימות שהמושל צריך לקבל, ולכן אולי זה יהיה תפקיד מסורתי יותר ממה שראינו בממשל הקודם".
רודן נכנס לתפקידו ב-5 בינואר 2019. ב-5 במאי 2020 הודיעה נואם כי מזכירת החקלאות של דקוטה הדרומית, קים ונמן, תתפטר מתפקידה ב-8 במאי 2020, וכי רודן ימונה למזכיר החקלאות הזמני. ב-27 באוגוסט 2020 החליטה נואם למזג בין מחלקת החקלאות למחלקת הסביבה ומשאבי הטבע, שיוגדרו יחד כמחלקת החקלאות ומשאבי הטבע ויובלו בידי המזכיר האנטר רוברטס, ובכך הסתיים תפקידו הזמני של רודן כמזכיר החקלאות.
ב-20 ביוני 2020, בוועידה המדינתית של המפלגה הרפובליקנית, נבחר רודן להיות אחד משלושת האלקטורים הרפובליקנים של דקוטה הדרומית בבחירות לנשיאות ארצות הברית 2020, לצד המושלת קריסטי נואם והתובע הכללי ג'ייסון רבנסבורג.
מושל דקוטה הדרומית

בנובמבר 2024 הודיע הנשיא הנבחר של ארצות הברית דונלד טראמפ על כוונתו למנות את המושלת נואם לתפקיד מזכירת ביטחון המולדת של ארצות הברית. לאחר שהסנאט האמריקאי אישר את מינויה ב-25 בינואר 2025, התפטרה נואם מתפקידה כמושלת, ורודן נהפך למושל דקוטה הדרומית.
הערות שוליים

↑  Larry Rhoden, באתר Ballotpedia (באנגלית)
↑  Who is Larry Rhoden?, באתר Political Smokeout‏, 9 ביולי 2013 (באנגלית)
↑  Rhoden strikes conservative tone in campaign kickoff, באתר Political Smokeout‏, 10 ביולי 2013 (באנגלית)
↑  Rounds, Weiland win South Dakota nods, באתר פוליטיקו, 4 ביוני 2014 (באנגלית)
↑  Next up for Noem: picking a running mate, planning a general-election race, holding a rummage sale, באתר SDPB‏, 10 ביוני 2018 (באנגלית)
↑  לי סטרובינגר, Noem Appoints Lt. Gov. As Interim Ag Secretary, באתר SDPB‏, 5 במאי 2020 (באנגלית)
↑  אוסטין גוס, South Dakotans congratulate Noem, Rhoden as they ascend to new roles, באתר The Dakota Scout‏, 25 בינואר 2025 (באנגלית)
רמינגטון MSR

|  מידע כללי |
| --- | --- |
 סוג:  רובה צלפים
 נגזרות:  Remington Mk 21 Precision Sniper Rifle
 תכנון:  נשקי רמינגטון, 2009
 מדינה מייצרת:  ארצות הברית ארצות הברית
 יצרן:  נשקי רמינגטון
 תקופת השימוש:  2013–הווה (כ־12 שנים) 
 מדינות המשתמשות:  ארצות הברית צבא ארצות הברית
 מחיר ליחידה:  כ-15,000 דולר
 יחידות שיוצרו:  5,150 
 מידע טכני
 קליבר:  0.338 לפואה מגנום, 0.338 נורמה מגנום, 0.300 וינצ'סטר מגנום, 0.308 וינצ'סטר (7.62x51 מ"מ נאט"ו)
 פעולה:  רובה בריחי
 חירוק קנה:  6 סלילים במעלה ימני 1:10
 הזנה:  מחסנית נתיקה
 כוונות:  כוונת טלסקופית
 אורך כולל:  1200 מ"מ (קת פתוחה), 900 מ"מ (קת מקופלת)
 אורך קנה:  51 ס"מ (20 אינץ') 56 ס"מ (22 אינץ') 61 ס"מ (24.5 אינץ') 69 ס"מ (27 אינץ')
 משקל ריק:  5.9 ק"ג
 משקל מלא:  7.7 ק"ג
 טווח אפקטיבי:  עד 800 מטר (עם קליבר 7.62 מ"מ)  עד 1500 מטר (עם קליבר 0.338)
 דיוק:  0.7 דקת קשת
 
רמינגטון MSR
רמינגטון MSR, או בשמו המלא Remington Modular Sniper Rifle, הוא רובה צלפים בריחי מודולרי שתוכנן ומיוצר על ידי חברת נשקי רמינגטון (יצרנית הרמינגטון M24). הרובה תוכנן עבור מכרז USSOCOM Precision Sniper Rifle לרובה הצלפים העתידי של צבא ארצות הברית וזכה בו, תוך שהוא גובר על מועמדים כגון הבארט MRAD, ואומץ תחת השם Remington Mk 21 Precision Sniper Rifle בצבא ארצות הברית. זהו רובה צלפים מודולרי התומך במספר קליברים, החל מ-7.62x51 מ"מ נאט"ו, תחמושת הצליפה הנפוצה ביותר במדינות המערב כיום, וכלה ב-0.338 לפואה מגנום, תחמושת צליפה לטווח רחוק שזכתה לפופולריות בתחילת המאה ה-21.
מבנה ותכנון

הרמינגטון MSR הוא רובה צלפים בריחי מודולרי הבנוי סביב שלדת סגסוגת אלומיניום ומערכת מכלולים וקנים הניתנים להחלפה מהירה. ידית האחיזה היא דמוית אקדח והקת היא שלדית ומתכוונת כדי לאפשר ליורה התאמה אישית מרבית. מתפסי הרובה כוללים מסילות טקטיות שמאפשרות התקנה מהירה של עזרים טקטיים כגון כוונת טלסקופית, דורגל, ציין לייזר ועוד.
הרובה תומך במספר קליברים:
0.338 לפואה מגנום, יעיל לטווחים של עד כ-1200–1500 מטר.
0.300 וינצ'סטר מגנום, יעיל לטווחים של עד כ-800–1200 מטר.
0.308 וינצ'סטר (7.62x51 מ"מ נאט"ו), יעיל לטווח של עד 800 מטר.
הרובה מדויק למדי, בקליבר 0.338 לפואה מגנום עם תחמושת Barnes & ATK במשקל 300 גריין השיג הרובה דיוק ממוצע של 0.7 דקת קשת (MOA) במרחק 1,000 מטר.
בנוסף לצליפה בטווח רחוק, הרובה נועד להיות גם חודר שריון. אחת הדרישות במכרז הייתה היכולת לחדור אפוד מגן מרמה IV בטווחים של עד 400 מטר, וכן לחדור 9.5 מ"מ פלדה הומוגנית בטווחים של עד 800 מטר.
היסטוריה

הרמינגטון MSR תוכנן ב-2009 עבור מכרז USSOCOM Precision Sniper Rifle לרובה הצלפים העתידי של צבא ארצות הברית וב-7 במרץ 2013 הוכרז כמנצח. בעקבות הזכייה קיבלה חברת נשקי רמינגטון הזמנה של 5,150 רובים במחיר כולל של 79.7 מיליון דולר שכלל בנוסף לרובה עצמו גם משתיק קול לכל קנה וכן 4,696,800 כדורים כתחמושת לרובים אלו. החוזה נחתם ב-12 בספטמבר 2013. את הייצור מבצעת רמינגטון באמצעות חברת הבת Remington Defense וקבלני משנה.
נכון ל-2015, התוכנית של צבא ארצות הברית היא להחליף את רובי ה-M2010 ESR (רובי רמינגטון M24 משודרגים בקליבר 0.300 וינצ'סטר מגנום) ואת רובי ה-M107 (הגרסה הצבאית לבארט M82A3 בקליבר 0.5 BMG,‏ 12.7x99 מ"מ נאט"ו) ברובי הרמינגטון MSR שישמשו הן לצליפה לטווחים קרובים ובינוניים והן לצליפה לטווחים רחוקים. גם חיל הנחתים של ארצות הברית בוחן את האפשרות להצטייד ברובי הרמינגטון MSR כתחליף לרובי הרמינגטון M40A5 שלו, אם כי מהלך כזה לא סביר שכן הרובה והתחמושת שלו יקרים בהרבה מרובי הרמינגטון M40A5 בקליבר 7.62x51 מ"מ נאט"ו.
כיום משרת הרמינגטון MSR בצבא ארצות הברית תחת השם "Mk 21 PSR".
ב-2019 זכה הבארט MRAD במכרז Advanced Sniper Rifle של פיקוד המבצעים המיוחדים שנועד למצוא רובה צלפים שיחליף את רוב רובי הצלפים בכוחות המזוינים של ארצות הברית, בעקבות חוסר שביעות רצות מה-Mk 21. ב-2020 הגיש חיל הנחתים של ארצות הברית בקשה להצטייד בבארט MRAD, ובעקבותיו גם הצבא. הבארט החל להיכנס לשירות בסוף 2021 תחת השם Mk 22 ASR.
משתמשים

ארצות הברית ארצות הברית: צבא ארצות הברית.
ישראל ישראל: יחידת מצדה של שירות בתי הסוהר.
קולומביה קולומביה: הכוחות המיוחדים של צבא קולומביה.
ברזיל ברזיל: הכוחות המיוחדים של צבא ברזיל.
ראו גם

רובה צלפים
בארט MRAD - רובה צלפים מודולרי מתחרה
הערות שוליים

↑  דיוק (יכולת הקביצה) של רובה נמדד בדקות קשת (MOA). מספר זה מייצג את הסטייה הזוויתית המרבית מנקודת הפגיעה וככל שהוא נמוך יותר כך הרובה מדויק יותר. לדוגמה: רובה צלפים בעל דיוק של 1 MOA מקבץ (יורה מספר קליעים אל עבר אותה מטרה) בפיזור של 3 ס"מ בירי למרחק 100 מטר (1.047 אינץ' בירי למרחק 100 יארד).
↑  רמינגטון MSR באתר Remington Defence.
שרה ויין קליס

| --- | --- |

קליס, 2012
 לידה:  1 ביוני 1977 (בת 47) לה גראנג', אילינוי, ארצות הברית 
 שם לידה:  Sarah Wayne Callies 
 מדינה:  ארצות הברית ארצות הברית
 תקופת הפעילות:  מ-2002 
 עיסוק:  שחקנית, במאית
 מקום לימודים:  דארטמות' קולג' 
 בן או בת זוג:  ג'וש ווינטראלט (2002–?) 
 צאצאים:  קילה ווינטראלט 
 מספר צאצאים:  2 
 פרופיל ב-IMDb
 
שרה ויין קליס (באנגלית: Sarah Wayne Callies; נולדה ב-1 ביוני 1977) היא שחקנית ובמאית אמריקאית. ידועה בעיקר בזכות תפקידיה בתור ד"ר שרה טנקרדי בסדרה "נמלטים" (2005–2009; 2017) ברשת FOX, בתור לורי גריימס (אנ') בסדרה "המתים המהלכים" (2010–2013) ברשת AMC. היא גם כיכבה בתור קייטי באומן בסדרה "קולוני" (2016–2018) ברשת USA.
ביוגרפיה

קליס נולדה בעיירה לה גראנג' (אנ'), אילינוי שבארצות הברית.. בתם של ואלרי ויין ודייוויד א. קלי, פרופסורים לאנגלית ומשפטים, בהתאמה, באוניברסיטת הוואי במנואה.. משפחתה מרקע נוצרי בעיקרה וממוצא גרמני וצ'כי; אם כי סבה מצד אמה, רוברט ויין (במקור: אקוס קליין) היה מהגר יהודי מהונגריה..
שם משפחתם היה במקור "Kallies"..
כתינוקת בת שנה, משפחתה עברה עמה להתגורר בהונולולו, בירת האי האמריקני, הוואי.
במהלך נעוריה, היא הביעה עניין במשחק באמצעות השתתפות בהצגות שונות בבית הספר התיכון פונאהו (אנ'). לאחר שסיימה את לימודיה התיכוניים, עברה ללמוד בדארטמות' קולג' שבניו המפשייר, כבוגררת תואר ראשון בדרמה לשנת 1999, שכלל גם לימודי נשים, והתמחות בתאולוגיה של העמים הילידים. באותה עת, ובהתאם ללימודיה, נשארה בתחום התיאטרון. היא המשיכה בלימודיה בקונסרבטוריון הלאומי לתיאטרון (אנ'), בדנוור, קולורדו; כבוגרת תואר שני באמנויות יפות לשנת 2002.
קריירה

קליס עברה לניו יורק ב-2003 וקיבלה במהירות את תפקידה הראשון בטלוויזיה בתור קייט או'מאלי, כדמות אורחת בסדרה קצרת-הימים "Queens Supreme" של רשת CBS. באותה שנה קיבלה תפקיד ראשי בתור הבלשית ג'יין פורטר (אנ') בסדרה בת השמונה פרקים "טרזן" ברשת The WB.
בשנים 2005–2009 שיחקה בסדרה דרמת-המתח הפופולרית "נמלטים" ברשת FOX האמריקנית, בתפקיד נשי מרכזי בתור ד"ר שרה טנקרדי. עקב הריונה (במציאות) של קליס, נאלצה הפקת הסדרה להוריד את דמותה מהעלילה, אך בעקבות מחאת מעריצי וצופי הסדרה, היא הוחזרה לגלם את דמותה בעונתה הרביעית, בין השהנים 2008–2009. היא השתתפה גם בעונתה החמישית, ששודרה ב-2017.
בשנים 2010–2013 היא שיחקה בסדרת המתח והפעולה הפוסט-אקפוליפטית המצליחה "המתים המהלכים" ברשת AMC האמריקנית; בדמותה של לורי גריימס (אנ'), אשתו של הדמות הראשית ריק גריימס, בגילומו של אנדרו לינקולן. היא המשיכה לגלם תפקיד זה עד עונתה השלישית של הסדרה.
בשנת 2014 קליס שיחקה בסרט האסונות "בתוך הסופה", בתפקיד ראשי בתור אליסון סטון, מטאורולוגית שחוקרת את סופות הטורנדו. היא זכתה לתשבחות על כך מטעם המבקרים. ב-2015 שיחקה לצדו של ניקולס קייג' בסרט "נעלמים".
בשנת 2016 החל לשחקה בתפקיד ראשי בסדרת דרמת המדע-הבדיוני "קולוני" של רשת USA. בסדרה שיחקה בתפקיד קייטי באומן, אשתו של ויל (ג'וש הולווי). את תפקיד זה עשתה עד 5 ביולי 2018, לאחר תום שלוש עונות.
ב-2017 שיחקה בסרטו של ג'יאנקרלו אספוזיטו "המופע" לצד ג'וש דוהאמל. כמו כן, שיחקה במיני-סדרת דרמת-מלחמה היסטורית "ארוכה הדרך הביתה",  מבית ערוץ נשיונל ג'יאוגרפיק, כשגילמה את לי-אן וולסקי אשתו של קצין צבא ארצות הברית, גארי ולסקי, אותו גילם השחקן מייקל קלי.
ב-2018 התארחה בסדרת הטלוויזיה הקנדית "לטרקני", בתפקיד אורח כאניטה דיק. בשנת 2020 שיחקה בתפקיד הראשי בסדרת הדרמה "מועצת האבות" ברשת NBC.
בשנת 2022 לוהקה לאחת הדמויות הראשיות בתור בירדי ניקולטי בסדרה "The Company You Keep" של רשת ABC האמריקנית, המבוססת על הסדרה הדרום-קוריאנית "My Fellow Citizens!" מ-2019. עונתה הראשונה של הסדרה בגרסתה האמריקנית עלתה לשידור ב-2023.
חיים אישיים

ב-2002 נישאה למדריך אמנויות הלחימה ג'וש ווינטרהאלט, אותו הכירה כסטודנטים בדארטמות'. ב-23 בינואר 2007 דווח לתקשורת שהיא בהריון, כשמאוחר יותר נולדה להם בת משותפת בכורה, ביולי 2007. בנם השני, אותו אימצו, הוא יליד שנת 2013.
פילמוגרפיה > קולנוע וסרטים

| שנה | סרט | תפקיד | הערות |
| --- | --- | --- | --- |
| 2006 | הנבואה השמימית | מרג'ורי |  |
| 2007 | Whisper | רוקסן |  |
| 2008 | Bittersweet | רובין |  |
| 2010 | Lullaby for Pi | ג'וזפין |  |
| 2011 | Black Gold | קייט סאמרס |  |
| 2011 | פנים בהמון | פרנסין |  |
| 2011 | Foreverland | פראן |  |
| 2012 | Black November | קייט סאמרס |  |
| 2014 | בתוך הסופה | אליסון סטון |  |
| 2015 | נעלמים | קריסטן |  |
| 2016 | The Other Side of the Door | מריה הווארד |  |
| 2017 | The Show | קרינה |  |
| TBA | Valara | ד"ר סטרבינסקי |  |
פילמוגרפיה > טלוויזיה וסדרות

| שנה | סדרה | תפקיד | הערות |
| --- | --- | --- | --- |
| 2003 | Dragnet | קתרין "קייט" רנדל | פרק: "The Brass Ring" |
| 2003 | חוק וסדר: מדור מיוחד | ג'ני רוצ'סטר | פרק: "Privilege" |
| 2003 | Queens Supreme | קייט אומאלי | 5 פרקים |
| 2003 | טרזן | הבלשית ג'יין פורטר (אנ') | תפקיד ראשי; 8 פרקים |
| 2005 | מספ7ים | קים האל | פרק: "Counterfeit Reality" |
| 2005–2009; 2017 | נמלטים | ד"ר שרה טנקרדי | תפקיד ראשי (עונות 1–2, 4–5); 76 פרקים |
| 2010 | האוס | ג'וליה | פרק: "Open and Shut" |
| 2010–2013 | המתים המהלכים | לורי גריימס (אנ') (אשתו של ריק גריימס) | תפקיד ראשי (עונות 3-1); 35 פרקים |
| 2016–2018 | קולוני | קייטי באומן | תפקיד ראשי (3 עונות); 36 פרקים |
| 2017 | ארוכה הדרך הביתה (אנ') | לי-אן וולסקי | תפקיד ראשי; 8 פרקים |
| 2017 | רובוט צ'יקן | לורי גריימס (אנ') | דיבוב; פרק: "The Robot Chicken Walking Dead Special: Look Who's Walking" |
| 2018; 2019; 2021; 2022 | לטרקני | אניטה דיק | 5 פרקים |
| 2019 | Unspeakable | מרגרט סנדרס | תפקיד ראשי; 8 פרקים |
| 2020 | Council of Dads | רובין פרי | תפקיד ראשי; 10 פרקים |
| 2021 | Aftershock | קאסי וואלאס | פודקאסט; 10 פרקים |
| 2023 | The Company You Keep | בירדי ניקולטי | תפקיד ראשי; 10 פרקים |
פילמוגרפיה > כבמאית-טלוויזיה

| שנה | כותרת | הערות |
| --- | --- | --- |
| 2018 | קולוני | פרק: "The Big Empty" |
| 2019 | Unspeakable | פרק: "Compensation (1988–1993)" |
| 2020–2021 | הרופא הטוב | 3 פרקים |
| 2021 | Aftershock | 2 פרקים |
| 2022 | Family Law | פרק: "Family History" |
| 2023 | כבאי קליפורניה | 2 פרקים |
| 2023 | פיירפליי ליין | 2 פרקים |
הערות שוליים

↑  Sarah Wayne Callies, IMDb
↑  https://ethnicelebs.com/sarah-wayne-callies
↑  Sarah Wayne Callies, IMDb
↑  https://ethnicelebs.com/sarah-wayne-callies
↑  Sarah Wayne Callies, IMDb
↑  https://ethnicelebs.com/sarah-wayne-callies
↑  Sarah Wayne Callies, IMDb
↑  https://ethnicelebs.com/sarah-wayne-callies
| --- | --- |
בקרת זהויות :  BIBSYS: 1479731350568  BNE: XX4784230  BnF: cb15521266v (data)  GND: 140042466  ISNI: 0000 0001 1579 5449  LCCN: no2007075143  NKC: xx0149660  NTA: 38726888X  SUDOC: 139694811  VIAF: 103354789   WorldCat (עם VIAF): 103354789
לוח צבעים

פלטה של צבעי שמן
לוח צבעים או פַּלֵטָה (לפי החלטות האקדמיה ללשון העברית: פְּתֵכָה) הוא משטח קשיח שעליו האמן מסדר ומערבב צבעים.
הפלטה בדרך כלל עשויה מעץ, פלסטיק, קרמיקה או חומר אינרטי אחר, קשה וחסר נקבוביות. פלטות צביעה מגיעות במגוון גדלים וצורות, אך הסוג המוכר ביותר עשוי מלוח עץ דק ומעוצב להיות מוחזק בידו של האמן ולהישען על זרועו. פלטות של צבעי מים בדרך כלל עשויות מפלסטיק או מפורצלן, ובעלות צורה מלבנית או מעוגלת, עם שקעים ואזורים המיועדים לערבוב צבעים.
המשמעות הפיזית המקורית של המונח התרחבה, וכיום היא מתארת סט של צבעים בהקשרים אמנותיים שונים.
פלטה לחה

פלטה לחה היא מכל נסגר שבתוכו שכבה של חומר סופג (כגון נייר טישיו או ספוג) שניתן להרטיב במים ומעליו ממברנה חדירה למחצה (כגון נייר אפייה). הצבע מונח על הממברנה ונשאר לח באמצעות אוסמוזה. המטרה העיקרית של הפלטה הלחה היא לשמור על צבע אקריליק, שמתייבש באופן בלתי הפיך, במצב לח ושמיש. ניתן להכין פלטות לחות בקלות או לקנות אותן.
ראו גם

סכין פלטה
הערות שוליים

↑  אסקימו, ‏מהי פלטת הצבעים שלכם?, באתר מעריב אונליין, 3 באוגוסט 2016
| --- | --- |
בקרת זהויות :  NKC: ph180933
חורבת עוצה

מצפה
רמון
מצפה
רמון
מפת האתר וסימון שטחי החפירה. במערב האתר בולט תל קטן ובמרכזו באר מים, שבעבר הקרוב שפעה במשך כל השנה
חורבת עוצה הוא תל קטן על כביש עכו-צפת מערבית לצומת כפר יסיף. התל ממוקם במערב יער אחיהוד המתוחזק בידי קק"ל. במקום נחשפו שרידי יישוב מן התקופה הנאוליתית ועד לממלוכית והוגדרו 21 שכבות יישוב.
האתר

אתר החורבה נמצא בבסיס המדרון הצפוני של גבעה נישאת בין חלקו הצפוני והדרומי של עמק עכו ושטחו כ-60 דונם. במערב האתר בולט תל קטן ובמרכזו באר מים, שבעבר הקרוב שפעה במשך כל השנה.
בתחום החורבה עובר כביש עכו - עמיעד ובעבר עברה בתוואי דומה הדרך הראשית מעכו, דרך גשר בנות יעקב, לגולן ולדמשק. דרך זו כנראה לא הייתה בשימוש משמעותי לפני התקופה הצלבנית, כך שאף אם עברה בתקופות הקדומות דרך במקום, הרי שהייתה זו דרך מקומית שאין לראות בה מרכיב חשוב בתולדות היישוב.
מחקר

הביקור המתועד הראשון הוא של ון דה פֶלדֶה שביקר באתר ב-1852, הוא ציין את הבאר שסיפקה מים לתושבי האזור. אדוארד רובינסון ציין גם הוא את הבאר בדוח מאותה שנה. ב-1875 ביקר באתר ויקטור גרן, ודיווח על סימני שוד אבנים.
לראשונה נסקרה חורבת עוצה ב-1877, על ידי משלחת של הקרן לחקר ארץ ישראל במסגרת סקר ארץ-ישראל המערבית בראשותו של קלוד קונדר, האתר מופיע בדוחות של המשלחת תחת השם Kh. al Aiyadiyeh. המשלחת דיווחה כי באתר נמצאו "מספר אבנים ובאר לבנים". סקר נוסף נעשה ב-1933 על ידי נ' מחולי.
במהלך השנים נערכו באתר ארבע חפירות הצלה בשל סלילת כביש, סלילת מסילת רכבת והצבת עמודי חשמל.
בשנת 1963 ניהל אמנון בן-תור חפירת הצלה ראשונה שהתרכזה בתל ובשוליו הצפוניים וכמו כן נחפרה מערת קברים מסוף התקופה הרומית, שנמצאה כחצי קילומטר ממערב לאתר.
בשנת 1991 נערכה חפירה בניהול נמרוד גצוב. החפירה נערכה בשני אזורים של האתר: העיקרי, שטח AB, שהוא חתך רחב בתל שממערב והשני חתך מצומצם, בחפירת שטח AB הובחנו 21 שכבות יישוב
בשנת 2005 נערכה חפירה מצומצמת על ידי נמרוד גצוב בשטח D ממערב לשטח AB.
בשנת 2011 ניהלו גלעד בצלאל יפה ודני שיאון, חפירה רחבה בשטחים E-J, שבמישור מדרום לשטח AB.
שכבות ארכאולוגיות

השכבות הארכאולוגיות באתר נחפרות מהשכבה הראשונה שנמצאת הקרובה ביותר לפני השטח והיא המאוחרת ביותר בהתיישבות בתל, לשכבה הקדומה ביותר. מכל הממצאים שהיו באתר ניתן כיום לראות את היסודות של חזית החווה הצלבנית משכבה 4 ואת מבנה הבאר שחרבה.
שכבות ארכאולוגיות > שכבה 21

ראשוני המתיישבים הגיעו לאתר בסוף התקופה הנאוליתית הקדם קרמית. שרידים מתקופה זו נחשפו רק בבור בדיקה קטן ולכן אין לחוקרים מושג על אופיו של היישוב. את המכלול הקטן של כלי הצור יש כנראה לשייך לשלב המאוחר של התקופה הנאוליתית הקדם קרמית (PPNC, ראשית האלף השביעי לפנה"ס).
שכבות ארכאולוגיות > שכבה 20

השכבה מתוארכת לתקופה הנאוליתית הקרמית (מסוף האלף השביעי ועד ראשית האלף החמישי לפנה"ס). גם לשכבה זו הגיעה החפירה באותו בור בדיקה ואין בידי החופרים כל עדות לאופי היישוב, אך הממצא, הכולל כלי צור, חרסים וראשה של צלמית, רב מזה של השכבה הקודמת. מן הממצא ניתן ללמוד על זיקתו של יישוב שכבה 20 לתרבות הירמוכית ותרבות יריחו IX. לעדות המצומצמת על יישוב זה חשיבות רבה, משום שזו העדות הראשונה שנחשפה מיישוב מתקופה זו במישור החוף של צפון ארץ ישראל ודרום לבנון, בין גבל (שמצפון לביירות) והרצליה. הממצא שעלה בחפירה מעיד על קרבה רבה למכלולים הארץ ישראליים שמוכרים בבקעת הירדן, בעמק יזרעאל ובשרון, והוא שונה מן המכלול שנחשף בגבל.
שכבות ארכאולוגיות > שכבות 16–19

התקופה הכלקוליתית הקדומה (המחצית השנייה של האלף השישי והמחצית הראשונה של האלף החמישי לפנה"ס). היקף החפירה בשכבות אלה אפשר יצירת בסיס נתונים רחב וחשוב של ממצא כלי צור וכלי חרס, אך היה קטן מכדי הבנה של האדריכלות והארגון המרחבי של היישוב. ניתן עם זאת לסכם מספר מאפיינים: הייתה נהוגה בניית מבנים בעלי קירות ישרים, לעיתים רבות הוכנו רצפות עפר שבוססו על שכבת אבנים קטנות.
ממצא החרסים אפשר, בפעם ראשונה בארץ ישראל, הגדרה של ארבעה מכלולים עוקבים בני התקופה הכלקוליתית הקדומה, שנמצאו ברצף סטרטיגרפי אחד. מכלולים אלה מקבילים למכלולים מאתרים רבים ממרכז ומצפון הארץ, דבר המאפשר לבסס את הגדרתם של שלושה שלבים עיקריים בתקופה הכלקוליתית הקדומה של ארץ ישראל: ממצאי שכבה 19 מקבילים לממצאי שכבת בנין B בוואדי רבה, ממצאי שכבה 17 מקבילים לממצאי שכבה VIII ביריחו וממצאי שכבה 16 מקבילים לממצאי שכבה XVIII בתל בית שאן ושכבה Ib בתל עלי.
בשכבה 18 נמצא מכלול שמעיד על המעבר ההדרגתי בין המכלול של שכבה 19 לשכבה 18 אך לא ניתן לציינו כמכלול בעל הקבלות מובהקות מאתרים אחרים בארץ. יעקב קפלן, מגלה תרבות ואדי רבה, כבר קבע שהמכלול משכבת בנין B מוקדם למכלולי שכה VIII (PNB) ביריחו, אך במהלך המחקר קמו חולקים רבים על שיוך זה. ההצגה הסטרטיגרפית של מכלול מקביל לממצאי בנין B בוואדי רבה ומעליו מכלול מקביל לשכבה VIII ביריחו מחזקת את קביעותיו של קפלן ושוללת את הטענות שמציגות מכלולים אלה כתרבויות אזוריות בו זמניות.
בשכבה 16, מסוף התקופה הכלקוליתית הקדומה, נמצאו שתי צלמיות אבן דמויות כינור. צלמיות דומות מוכרות כאחד ממאפייני התקופה הכלקוליתית המאוחרת והן מציגות עוד ציר תרבותי של המשכיות בין תרבות התקופה הכלקוליתית הקדומה והמאוחרת.
שכבות ארכאולוגיות > שכבה 15

התקופה הכלקוליתית המאוחרת. נמצאו ממצאים בודדים שיש לשייך לתקופה זו. טרם נתגלו בחורבת עוצה מצבורים או שרידים שניתן להגדירם כשכבה של ממש, אך מהממצאים הבודדים ברור שגם בימי התקופה הכלקוליתית המאוחרת שכנו בני אדם באתר, כנראה באחד האזורים שטרם נחפרו.
שכבות ארכאולוגיות > שכבה 14

השכבה מתוארכת לתקופת הברונזה הקדומה 1א'. בתקופה זו התרחב מחדש היישוב בחורבת עוצה ומצבורים ורובדי עפר מימי יישוב זה נמצאו בכל שטח האתר. במצבורי התקופה נמצאו כלי חרס רבים ובלטה בניהם נוכחות הכלים הממורקים אפור מראשית תקופת הברונזה הקדומה. למרות הממצא הרב, לא נמצאו בחפירה שרידי בניה מובהקים מתקופת הברונזה הקדומה, נראה כי אך מקרה הוא וקרוב לוודאי שאכן שמורים שרידי בניה מתקופה זו ואלה טרם נחשפו. ממצא מעניין הוא צלמית קטנה של בעל חיים, ככל הנראה אריה. יישוב ראשית תקופת הברונזה הקדומה לא האריך ימים ובימי תקופת הברונזה הקדומה 1ב', לא היה כבר יישוב באתר של חורבת עוצה.
תקופת הברונזה הביניימית. לאחר הפסקה ארוכה מאוד, קרוב לאלף שנים, התחדש היישוב באתר. שרידי תקופת הברונזה הביניימית לא נמצאו בשטח AB ונמצאו רק בשטח מצומצם במזרח האתר ונראה שהם מלמדים על יישוב כפרי קטן. שתי שכבות, שבכל אחת מהן ניכרים מספר שלבי בניה, מראות שלא הייתה כאן נוכחות אקראית, ושכבות אלה הן עדות ליישוב קבע ממושך שתושביו השקיעו בבניה שכללה רצפות וקירות מאבן.
היישוב בתקופת הברונזה הביניימית בחורבת עוצה משתבץ במערכת של יישובים וקבריהם שמתברר כי התקיימו בשולי עמק עכו ותושביהם התפרנסו ככל הנראה מעיבוד אדמות העמק ומרעה בגבעות שבשוליו.
שכבות ארכאולוגיות > שכבות 12–13

תקופת הברונזה המאוחרת. לאחר פער נוסף במהלך היישוב במקום, הוקם באתר יישוב זעיר שהעדות לשרידיו נתגלו במזרח התל, בקרבת הבאר, והם נחשפו רק בריבוע חפירה אחד. יישוב זה לא האריך ימים והתקיים במאה ה-13 ובראשית המאה ה-12 לפנה"ס. כפי שרומזים כלי היבוא הרבים, ניתן לשער כי היישוב באתר של חורבת עוצה היה קשור לעיר הנמל הגדולה של עכו. בערים שבתל כיסאן ועכו חזרו החיים למסלולם לאחר הזעזועים של סוף תקופת הברונזה המאוחרת ואילו חורבת עוצה שממה במשך כל תקופת הברזל.
שכבות ארכאולוגיות > שכבה 11

השכבה מתוארכת תקופה הפרסית. לאחר פרק זמן נוסף, שבו האתר היה נטוש, באמצע התקופה הפרסית, במאה ה-5 לפנה"ס, נוסד מחדש יישוב נרחב. בחפירת 1963 נמצאה רחבה מרוצפת בלוחות אבן ובעונת 1991 יסודות של קירות רחבים ורצפות נוספות. מכלול כלי החרס מלמד על תרבות חומרית שנפוצה במערכת רחבה של יישובי מישור החוף הצפוני ושוליו, והיא שונה מאוד מתרבותם החומרית של יישובי ההר בגליל שבאותה תקופה.
שכבות ארכאולוגיות > שכבה 10

התקופה ההלניסטית. לאחר פער קצר שנים, באמצע המאה ה-3 לפנה"ס, התחדש היישוב ועדויות לקיומו נמצאו בתחום התל הקטן ובשטחים H-J. נמצאו שרידים רבים של מבנים ובניהם חלק ממבנה גדול שנתחם בקיר אבן רחב ומפנים לו נמצאו חדרים וחצר שרוצפה בלוחות אבן ונקבעו בה תנורים בנויים מטין. אולי שימש המבנה כמרכזה של אחוזה חקלאית. במחצית הראשונה של המאה ה-2 לפנה"ס, ניטש היישוב שבחורבת עוצה ובאותו זמן ניטש גם היישוב הסמוך שבתל כיסאן. באותה עת מתרחבת העיר ההלניסטית הגדולה של עכו ונראה, על כן, שהיגרו אליה תושבי היישובים הקטנים שבשכנותה. מהתקופה הרומית: שרידים מעטים נמצאו בשטחים H-J ובשטח AB לא נמצאו כלל עדויות ליישוב בתקופה זו. על היישוב מעידים גם קברים שנמצאו בשטח F ומערת הקבורה שנחשפה בעונת החפירות הראשונה.